**Tšohle tše o swanetšego go di tseba ka ditekanyetšo tša maswanedi a mokolotišwa**

MaAfrika Borwa a hlaselwa kgafetšakgafetša ka dihlogokgolo tša ditaba tša dikuranta tše di llago ka lesolo la ditekanyetšo tša maswanedi a mokolotišwa. Dihlogokgolo tše tša ditaba di baka lešata kudu ge go na le phokotšo. Go bareki, se se ka ba gakantšha. Go kwešiša ka botlalo karolo ya ditekanyetšo tša maswanedi a mokolotišwa go ekonomi ya rena, FSCA e hlamile sedirišwa se go hlaloša ditekanyetšo tša maswanedi a mokolotišwa.

Sedirišwa se se mabapi le **ditekanyetšo tša maswanedi a mokolotišwa** tša koporase le tša naga tše di ntšhago ke Diagente tša Ditekanyetšo tša Maswanedi a Mokolotišwa (diCRA) e sego **palokalo ya maswanedi a mokolotišwa** a motho, yeo e ntšhwago ke piroo ya mekitlana.

Ditekanyetšo tša maswanedi a mokolotišwa ke tshepedišo ya go lekola le go bala maswanedi a go kolotišwa a bao e ka bago bakolotišwa, ka go šomiša mokgwa wa tekolo wa go ikema le wo o beilwego, go thuša baadimiši go tšea sephetho sa gore ba adimiša mang le gona ka maemo afe.

Ge ba ka botšwa gore mokolotišwa o na le palokalo ya maswanedi a mokolotišwa ye kaone mola yo mongwe, ka papetšo, a na le ye e sa kgahlišego, go letetšwe gore mokolotišwa wa mathomo e tlaba yena a atlegago go hwetša kadimo ya mokitlana. Wa bobedi a ka e hwetša kadimo ya mokitlana fela ka tswala ya godimo, ebile a ka na a hwetša boleng bja tšhelete ya (kadimo) ye nnyane. Kadimo e ka na ya tlaleletšwa le ka mabaka ao a tiilego, mohlala go swana le gore tšhelete yeo e lefelwe ka pela.

Diagente tša ditekanyetšo tša maswanedi a mokolotišwa (diCRA) di na le maikarabelo a tshepedišo ye ya bakolotišwa ba dihlongwa tša (Mmušo, dipanka, diparastatal, dikhamphani tša ka dinageng tše dintši tše di golo gammogo le bakolotišwa ba kgwebo ba go ikgetha).

Difeme tše di nyakago go fana ka ditekanyetšo tša maswanedi a mokolotišwa ka Afrika Borwa di swanetše go ingwadiša le Taolo ya Tshepedišo ya Lekala la Ditšhelete (FSCA). *Standard and Poor’s Global Ratings Europe Limited, Moody’s Investors Service South Africa (Pty) Ltd le Global Credit Rating Co (Pty) Ltd (GCR Ratings)* di ingwadišitše le FSCA go ntšha ditekanyetšo tša maswanedi a mokolotišwa ka Afrika Borwa. GCR Ratings ke feme ya Afrika Borwa mola tše dingwe ka moka di etšwa go dikhamphani tša dinageng tša ka ntle.

# Tshepedišo ya ditekanyetšo tša maswanedi a mokolotišwa

Ge khamphani e nyaka go adima tšhelete ka go ntšha ponte, gantši e tla kgopela ye nngwe ya diagente tša ditekanyetšo go lekanyetša boleng bja ponte. Khamphani ye e ntšhago ponte e tla lefela agente gore e fane ka tekanyetšo.

Ka gona, bontši bja letseno le dipoelo tša diagente tša go dira ditekanyetšo, le tšwa go ditefo tše bakolotišwa ba di lefelago gore di ponte tša bona di lekanyetšwe. (Mokolotišwa o dumela gore go ba le tekanyetšo – kudu ye e lego kaone – go tla dira gore go be bonolo go adima ka mabaka ao a kgahlišago.)

Gantši go a ngangišanwa gore go na le kgohlano ya dikgahlegelo ka ge diagente tša go dira ditekanyetšo di lefelwa ke bakolotišwa, ka gona di na le tlhohleletšo ya go fa “bareki” ba tšona ditekanyetšo tše kaone. Ka gona, go bohlokwa gore diagente tša go dira ditekanyetšo di šome ka maemo a godimo a tlhokomelo le botshepegi. Dinageng tše dintši, go akaretšwa le Afrika Borwa, balekodi ba mebaraka ya ditšhelete ba hlokomela ditiragalo tša bona go netefatša gore ga ba, mohlala, ba bontšhe kgethollo ka go fa bareki bao ba lefago tšhelete ye ntši ditekanyetšo tše kaone. Se ke karolo ye e ralokago ke FSCA ka Afrika Borwa.

Diagente di fa gape ditekanyetšo tša diponte tše di ntšhitšwego ke mebušo, tše di bitšwago “ditekanyetšo tša dikadimo tša mekitlana tša dinaga”. Di ka dira se ka lebaka la gore go ba le tsebo ya maswanedi a go kolotišwa a mmušo wa naga go dira gore go be bonolo go lekola maswanedi a go kolotišwa a bakolotišwa ba bangwe ba naga, go swana le dipanka.

# Ditlhalošo

|  |  |
| --- | --- |
| **Ditšhireletšo tše di ithekgilego ka dithoto**  | Ke ditšhireletšo tšeo di ithekgilego ka kelelo ya letseno la tšhelete ya go tšwa go dithoto tše ntši. Kadimo ya tekano ya boleng bja ntlo, dikadimo tša difatanaga, ditšhelete tša dikarata tša kadimo le dikadimo tša baithuti tše gantši di lego karolo ya ditšhireletšo tše. |
| **Ditšhireletšo**  | Ditšhireletšo di a tsenywa goba tša tshepišwa bjalo ka setlamo sa go phethagatšwa ga kadimo goba go lefela kadimo. |
|  **Ponte** | Konteraka magareng ga badirišani ba babedi. Dikhamphani goba mmušo di ntšha diponte ka lebaka la gore di hloka go adima ditšhelete tša boleng bja godimo mabapi le morero wo o itšego? Diponte di na le letšatšikgwedi la (mafelelo) la koketšo. |
| **Pampiri ya kgwebišano**  | Pampiri ya kgwebišano, ka go mmaraka wa boditšhatšhaba wa ditšhelete, ke sengwalwa sa tshepišo se se sa šireletšwago (sengwalwa seo se dumelelago mokitlana wo o tlo lefelwago) le ka letšatšikgwedi le le beilwego la koketšo leo gantši le bago ka morago ga matšatšikgwedi a 270. |
| **Ditekanyetšo tša maswanedi a mokolotišwa tša koporase**  | Tekanyetšo ya maswanedi a mokolotišwa ke kgopolo ya agente ya go ikema mabapi le kgonagalo ya gore koporase e tla fihlelela maswanedi a yona a ditšhelete ka botlalo bjalo ka ge di nyakega. Tekanyetšo ya maswanedi a mokolotišwa ya khamphani e laetša bokgoni bja yona bja go lefa baadimiši. Go bohlokwa go ela tlhoko gore ditekanyetšo tša maswanedi a mokolotišwa tša koporase ke kgopolo, ga se nnete, ka ge go lefela go ka se tsoge go bile kgonagalo ye tee(1). |

|  |  |
| --- | --- |
| **Diagente tša ditekanyetšo tša maswanedi a mokolotišwa (CRA)** | Dikhamphani tšeo di fanago ka ditekanyetšo tša maswanedi a mokolotišwa, tšeo di hlathago bokgoni bja mokolotišwa bja go lefela kadimo morago le kgonagalo ya tlhokomologo (go se lefele). |
| **Kelopalo ya Tekanyetšo ya Kadimo ya mekitlana**  | Ke dikelo tša maletere ao a filwego go laetša ditekanyetšo tša maswanedi a mokolotišwa. Mohlala, *Standard and Poor’s* e na le kelopalo ya ditekanyetšo tša maswanedi a mokolotišwa ye e balelwago go tloga go AAA go ya go C le D. |
| **Ditekanyetšo tša maswanedi a mokolotišwa**  | Ke tekolo ye e tletšego ya maswanedi a mokolotišwa ka kakaretšo goba mabapi le mokitlana wo o itšego goba maswanedi a ditšhelete.  |
| **Palokalo ya maswanedi a mokolotišwa**  | Nomoro ya go tloga go 300-850 e bontšha maswanedi a mokolotišwa a moreki. Maswanedi a mokolotišwa a theilwe godimo ga histori, nomoro ya diakhaonte tše di butšwego, palomoka ya magomo a mekitlana le histori ya go lefela. Baadimiši/Bakolotiši ba šomiša maswanedi a mokolotišwa go lekola kgonagalo ya gore motho o tla lefela kadimo ka nako. Se gape se huetša dibaka tša gore moreki o tla hwetša kadimo ka nako ye e tlago. Se se šomišetšwa fela go batho.  |
| **Tebenetšha**  | Go tša ditšhelete tša koporase, tebenetšha ke sedirišwa sa nako ya magareng go ya go ye telele seo se šomišwago ke dikhamphani tše di kgolo go adima tšhelete ka tekanyetšo ya tswala ye e sa fetogego. |
| **Ditheo tša semolao**  | Setheo sa semolao ke sehlongwa sa molao seo se hlamago, ngwadišago le go rekiša ditšhireletšo go thuša mešomo ya sona ka tšhelete. Ditheo tša semolao e ka ba dikoporase, ditherasete tša dipeeletšo, goba mebušo ya dinaga dišele le ya ka nageng.  |
| **Ditekanyetšo tša maswanedi a mokolotišwa tša dinaga**  | Tekanyetšo ya maswanedi a mokolotišwa ya dinaga ke tekolo ya go ikema ya maswanedi a go kolotišwa a naga goba sehlongwa sa naga. Tekanyetšo ya maswanedi a mokolotišwa ya dinaga e ka fa babeeletši tebelelo ka gare go magomo a kotsi ye e amanago le go beeletša go mokitlana wa naga ye e itšego, go akaretšwa le kotsi ya sepolotiki.  |
| **Maswanedi ao a bopilwego**  | Maswanedi ao a bopilwego ke tsela ye e kaonafaditšwego ya go kgoboketša ditšhelete gotšwa mebarakeng. Mekgatlo ye e šomišago mohuta wo e hlola Tshepedišo ya Morero wa go Ikgetha goba SPV (kudu therasete) le go ineela go dithoto tše di lego gona tša bona goba tše ba tlo di amogelago mo nakong ye e tlago.  |

**Diteng:**

1. Molao wa Ditirelo tša Ditekanyetšo tša Maswanedi a Mokolotišwa wa no.24 ya 2012
2. Naa Ditekanyetšo tša Maswanedi a Mokolotišwa ke eng?
3. Naa Ditekanyetšo tša Maswanedi a Mokolotišwa di Šoma bjang
4. Naa goreng Ditekanyetšo tša Maswanedi a Mokolotišwa di le Bohlokwa
5. Mehuta ya Ditekanyetšo tša Maswanedi a Mokolotišwa
6. Mehuta ya Didirišwa tša Mekitlana tše di Lekanyetšwago

# Molao wa Ditirelo tša Ditekanyetšo tša maswanedi a mokolotišwa wa no. ya 24 ya 2012

Mafelotšweletšo a Ditshedimošo tša Ditšhelete tša Dikhamphani le Kgoro ya Diagente tša Ditekanyetšo tša Maswanedi a Mokolotišwa ya FSCA ke tšona di hlokometšego phethagatšo ya Molao wa Ditirelo tša Ditekanyetšo tša Maswanedi a Mokolotišwa wa no.ya 24 ya 2012 (Molao). Molao o thomile go šoma ka di 17 Desemere 2013. O šomišwa go ditirelo tša ditekanyetšo tša maswanedi a mokolotišwa tše di dirilwego ka go Repabliki, go ditekanyetšo tša maswanedi a mokolotišwa tše di ntšhitšwego ke diagente tša ditekanyetšo tša maswanedi a mokolotišwa (diCRA) tšeo di ingwadišitšego ka go Repabliki, gammogo le motho yo mongwe le yo mongwe yo a phethagatšago tirelo ya ditekanyetšo tša maswanedi a mokolotišwa goba yo a ntšhago ditekanyetšo tša maswanedi a mokolotišwa ka go Repabliki.

Go swanetše go tsebagatšwa gore FSCA ga e laole dikhamphani tše di šomago ka go dinaga tša go fapafapana (tše di lego tša “boditšhatšhaba”) tša diCRA. diCRA tše di ingwadišitšego ke *S&P Global Ratings* (ye e lego kua Ireland), lekala la ka Afrika Borwa la *Moody's Investors Service South Africa (Pty) Ltd le Global Credit Rating Co. (Pty) Ltd*. Se se ra gore ditheo tša semolao (ditheo tše di lekanyeditšwego ke diCRA) le ba beeletši ba na le tharollo ya semolao le FSCA ge ba šomiša le go ithekga ka ditekanyetšo tša maswanedi a mokolotišwa tšeo di ntšhitšwego le go gatišwa ke diagente tša ditekanyetšo tša maswanedi a mokolotišwa.

Agente ya ditekanyetšo tša maswanedi a mokolotišwa ke setheo sa molao seo mošomo wa sona o akaretšago go ntšha ditekanyetšo tša maswanedi a mokolotišwa ka mokgwa wa seprofešenale. CRA o lekola maswanedi a go kolotišwa a lekala goba ditšhireletšo tša mekitlana go swana le diponte, lengwalotšhupo la mekitlana ya khamphani, gammogo le didirišwa tše dingwe tša mekitlana go swana le ditšhireletšo ka thoto.

# Naa Ditekanyetšo tša Maswanedi a Mokolotišwa ke eng?

# Tekanyetšo ya maswanedi a mokolotišwa ke tekolo ya bokgoni bja sehlongwa go lefela maswanedi a ditšhelete a sona. Bokgoni bja go lefela maswanedi a ditšhelete bo bitšwa maswanedi a go kolotišwa. Ditekanyetšo tša maswanedi a mokolotišwa di ka šomišwa go didirišwa tša go šireletša mekitlana go swana le diponte, lengwalotšhupo la mekitlana ya dikhamphani, gammogo le didirišwa tša mekitlana tše dingwe tša go swana le ditšhireletšo ka dithoto. Ditekanyetšo tša maswanedi a mokolotišwa di fiwa dikhamphani le mebušo.

Ditlhahlobo le ditekolo tša ditekanyetšo tša dikadimo tša dikhamphani le mebušo ka kakaretšo di dirwa ke diagente tša ditekanyetšo tša maswanedi a mokolotišwa. Diagente tša ditekanyetšo tša maswanedi a mokolotišwa di lefelwa ke sehlongwa/setheo sa semolao (e lego moadimiši) se se inyakelago tekanyetšo ya maswanedi a mokolotišwa a sona goba mabapi le a mangwe a mathata a sona a mokitlana go ya ka sebopego sa tefelo ya setheo sa semolao. Ditekanyetšo tša maswanedi a mokolotišwa di šomišwa go dikgwebo le mebušo, mola palokalo ya maswanedi a mokolotišwa e šomišwa go batho. Go swana le se, ditekanyetšo tša maswanedi a mokolotišwa tša dinaga di šomišwa go mebušo ya bosetšhaba, mola ditekanyetšo tša maswanedi a mokolotišwa tša koporase di šomišwa go dikoporase. Ka go le lengwe, palokalo ya maswanedi a mokolotišwa e balwa ke dipiroo tša dikadimo. Palokalo ya maswanedi a mokolotišwa ka kakaretšo e begwa bjalo ka nomoro ya go tloga go 0 go ya go 999. Ge palokalo e le ye kgolo rekoto ya mokolotišwa e ba ye kaone.

# Naa Ditekanyetšo tša Maswanedi a Mokolotišwa di Šoma bjang

Ka lebaka la gore tekanyetšo ya maswanedi a mokolotišwa e fana ka kgopolo ya kgonagalo ya gore mokolotišwa o tla (ebile a nyaka) go lefela kadimo go ya ka ditaelo tša tumelelano ya kadimo, tekanyetšo ya maswanedi a mokolotišwa ya godimo e laetša kgonagalo ye kgolo ya go lefela morago kadimo ka moka ga yona ntle le mathata; mola tekanyetšo ya maswanedi a mokolotišwa ye e fokolago e šupa gore mokolotišwa a ka ba le mathata a go lefela kadimo morago ka lebaka la maemo a gabjale le ao a sa tlago a didirišwa tša ditšhelete. Tekanyetšo ya maswanedi a mokolotišwa e ama sebaka sa sehlongwa sa go amogela maemo ao a kgahlišago a kadimo ye go bolelwago ka yona, go swana le tekanyetšo ya tswala. Tekanyetšo ya maswanedi a mokolotišwa e ama kgahlišo ya sehlongwa go babeeletši ka mokgwa wo mobe goba wo o lokilego.

Tekanyetšo ya maswanedi a mokolotišwa ya lebaka le le kopana e bontšha kgonagalo ya mokolotišwa ya go se lefele mo ngwageng mola tekanyetšo ya maswanedi a mokolotišwa ya lebaka le le telele e ukama kgonagalo ya gore mokolotišwa a ka se ke a se lefele mo nakong ye nngwe le ye nngwe ye e sa tlago.

Diagente tša ditekanyetšo tša maswanedi a mokolotišwa gantši di fa ditekanyetšo ka maletere go bontšha ditekanyetšo tša maswanedi a mokolotišwa. Mohlala, *Standard & Poor’s* e na le tekanyetšo ya maswanedi a mokolotišwa ya go tloga go AAA go ya go C le D. Sedirišwa sa mokitlana goba sehlongwa se se nago tekanyetšo ya maswanedi a mokolotišwa ya ka fase ga BBB- se tšewa bjalo ka sa maemo ao a sa beeletšegego goba maemo ao a sodišago, gomme seo se era gore go na le kgonagalo ye ntši ya gore se se lefele kadimo.

# Naa goreng Ditekanyetšo tša Maswanedi a Mokolotišwa di le Bohlokwa

Ditekanyetšo tša maswanedi a mokolotišwa di ithekgile godimo ga mošomo wa tlhokomelo ye ntši wo o dirilego ke diagente tša ditekanyetšo tša maswanedi a mokolotišwa. Le ge sehlongwa sa go kolotišwa se tla lwela go ba le tekanyetšo ya maswanedi a mokolotišwa ya godimodimo ka mokgwa wo go ka kgonegago ka ge tekanyetšo e na le seabe se segolo go ditekanyetšo tša tswala tše di beago ke baadimiši, diagente tša ditekanyetšo di swanetše go ba le kgopolo ye e lekanego le ye e se nago kgethollo mabapi le maemo a ditšhelete a mokolotišwa gammogo le bokgoni bja gagwe bja go lefela mokitlana.

Tekanyetšo ya maswanedi a mokolotišwa ga e hlathe fela gore mokolotišwa o tla dumelelwa go tšea kadimo, fela hlatha gape tekanyetšo ya tswala ye e hlokegago gore kadimo e lefelwe gammogo le dipeeleno tše dingwe tša kadimo. Ka ge dikhamphani di ithekgile ka dikadimo gore di dire mošomo wa tšona, go ganetšwa ka kadimo go ka hlola kotsi, ebile tekanyetšo ya tswala ya godimo e ka ba boima go e lefela. Ditekanyetšo tša maswanedi a mokolotišwa gape di raloka karolo ye kgolo go sephetho sa bao e ka bago babeeletši sa go reka ponteponte. Tekanyetšo ya maswanedi a mokolotišwa ye e fokolago ke peeletšo ye kotsi; e laetša kgonagalo ye kgolo ya gore khamphani e ka se kgone go dira ditefelo tša yona tša ponte.

Mokolotišwa o swanetše go dula a hlokometše gore tekanyetšo ya maswanedi a mokolotišwa ya gagwe e godimo. Ditekanyetšo tša maswanedi a mokolotišwa ga se tša ema felogotee; nnete ke gore, di fetoga ka dinako ka moka go ya ka datha ya mafelelo, ebile mokitlana wo tee wo o sa lokago o ka iša fase le palokalo ye kaonekaone. Ditekanyetšo tša maswanedi a mokolotišwa di tšea nako go agwa ka ge diagente tša ditekanyetšo tša maswanedi a mokolotišwa gantši di kgetha go lekola ditatamente tša ditšhelete tša sehlongwa tša mengwaga ye mehlano ya go feta. Sehlongwa seo se nago tekanyetšo ya maswanedi a mokolotišwa ye botse, fela se na le histori ya kadimo ye kopana ga se bonwe ka tsela ye botse go swana le sehlongwa se sengwe seo se nago le boleng bja go swana gammogo le histori ye telele. Baadimiši/Babeeletši ba nyaka go tseba gore mokolotišwa o tla kgona go hlokomela tekanyetšo ya maswanedi a mokolotišwa ka mehla go ya le nako.

# Mehuta ya Ditekanyetšo tša Maswanedi a Mokolotišwa

**Ditekanyetšo tša dinaga:** ke ditekanyetšo tša maswanedi a mokolotišwa tša naga tšeo di lekolwago ge kadimo e katološwa goba go na le peeletšo ye kgolo yeo e letetšwego. Ditekanyetšo tše tša maswanedi a mokolotišwa gape di na le ditlamorago ge go bewa ditefelo tša ponte ya naga gammogo le ditekanyetšo tša maswanedi a mokolotišwa tše di ntšhitšwego ke dikhamphani tša naga yeo.

**Ditekanyetšo tša maswanedi a mokolotišwa tša ditheo tša semolao:** ke dikgopolo tša bokgoni bja dihlongwa go lefela dikadimo tša tšona morago.

**Palokalo ya Bosetšhaba ya Ditekanyetšo:** ke dikgopolo tša palokalo ya maswanedi a mokolotišwa a ditheo tša semolao le maswanedi a ditšhelete tša naga. Tše di bapetšwa le ditekanyetšo tša maswanedi a mokolotišwa tša ditheo tša semolao ka gare go naga ye tee.

**Palokalo ya Boditšhabatšhaba ya Ditekanyetšo:** ke dikgopolo tša palokalo ya maswanedi a mokolotišwa a ditheo tša semolao le maswanedi a ditšhelete tša boditšhatšhaba. Tše di bapetšwa le ditekanyetšo tša maswanedi a mokolotišwa tša ditheo tša semolao go gongwe le go gongwe mo lefaseng.

# Mehuta ya Didirišwa tša Mekitlana tše di Lekanyetšwago

**Ponte/tebenetšha** e swanetše go ba e le mohuta wo o tlwaelegilego wa didirišwa tša mekitlana tšeo di šomišwago ke dikoporase tša poraebete, diagente tša mmušo, gammogo le dihlongwa tše dingwe tša ditšhelete. Diponte gabotse ke ditumelelano tšeo di šireleditšwego di dithoto. Ka go le lengwe, ditebenetšha ke didirišwa tša ditšhelete tšeo di sego tša šireletšwa tšeo di thekgilwego ke tobo ya (se sengwe seo se tshepešitšwego bjalo ka tšhireletšo ya go lefela kadimo, gomme seo se tlo lobjago ge kadimo e ka se lefelwe).

**Pampiri ya kgwebišano:** ke didirišwa (tšeo di swanago le IOU/sengwalwa sa tshepišo) tšeo di šomišetšwago go kadimo ya lebaka le le kopana. Pampiri ya kgwebišano e ntšhwa ka dikhamphani tša tšweletšo, dikhamphani tša ditšhelete, dipanka le dihlongwa tše e sego tša ditšhelete.

**Maswanedi ao a bopilwego:** le yona ke maswanedi a mokitlana ao a fapanago le tebenetšha goba ponte goba mananeo a go tšhela tšhelete ao a beilwego le dipampiri tša kgwebišano. Maswanedi ao ka kakaretšo a bopilwe ke tšhireletšo yeo e thekgilwego ka dithoto, se se ra gore di thekgilwe godimo ga go lobja ga dithoto. Diagente tša ditekanyetšo tša maswanedi a mokolotišwa di lekola dikotsi tše di amanago le tshepedišo ya ditšhelete go lebeletšwe dikelo tša ditšhelete. Ge go ka direga tiragalo ye šoro, go lefela ditšhelete tšeo di beeleditšwego go tla dirwa ka taelo yeo e ngwadilwego ka go dingwalwa tša maswanedi ao a bopilwego.

# Dintlha tša dikgokagano tše di ka šomišwago

**Taolo ya Tshepedišo ya Lekala la Ditšhelete Financial Sector Conduct Authority (FSCA)**

Go hwetša ge e ba feme e ingwadišitše go fana ka ditekanyetšo tša maswanedi a mokolotišwa ka Afrika Borwa ikgokaganye le FSCA.

**Senthara ya Megala:** 0800 20 3722 (FSCA)

**Switšhiboto:** 012 428 8000

**Nomoro ya fekese:** 012 346 6941

**Imeile:** Info@fsca.co.za / enquiries@fsca.co.za

**Letlakala la inthanete:** [www.fsca.co.za](http://www.fsca.co.za/)

# Aterese ya moago:

Riverwalk Office Park, Block B,

41 Matroosberg Road, Ashlea Gardens, Pretoria, South Africa 0081

# Aterese ya poso:

P.O. Box 35655, Menlo Park, Pretoria, 0102

# Kgoro ya Thuto ya Moreki ya FSCA (CED)

Go hwetša tshedimošo ka botlalo ya thuto ya ditšhelete ya moreki ikgokaganye le FSCA’s CED.

**Imeile:** CED.Consumer@fsca.co.za

**Letlakala la inthanete:** [www.fscamymoney.co.za](http://www.fscamymoney.co.za/)

© 2021 FSCA

Pego

*Tshedimošo ye e akareditšwego go pukwanatshedimošo ye, e abilwe ke Taolo ya Tshepedišo ya Lekala la Ditšhelete (FSCA) ka morero wa go aba tshedimošo fela. Tshedimošo ye ga se ya semolao, seprofešenale, goba ya maele a ditšhelete. Le ge go bile le tlhokomelo ye nngwe ye kgolo go netefatša gore diteng ke tša maleba ebile ke tše di ka šomišwago, FSCA ga e fe kgonthišišo, tlhohlelet*šo go *diphetho t*ša go tsenela goba go se tsenele *goba diwaranti malebana le t*še di ngwadilwego sengwalweng se ka gona ga e amogele maikarabelo a semolao *goba maikarabelo a diteng goba bonnete bja tshedimošo ye e filwego, goba, go tobo goba tshenyagalelo ye e t*šwele*tšego thwii got*šwa go tshepo ya go šomiša tshedimošo ye bjalo. *Ntle le mo go ngwadilwego, bengtshedimošo ka moka ke FSCA. Ga go na karolo ya tshedimošo yeo e t*šwago go *pukwanatshedimošo ye yeo e swanetšego go tšweletšwa gape goba go fetišwa goba go šomišwa gape goba go dirwa gore e be gona go mohuta wo mongwe le wo mongwe wa dikgokagano t*ša boraditaba *ntle le ge go hweditšwe sengwalwa sa tumelelo pele gotšwa go Kantoro ya Khansele ya Setlwaedi ya FSCA.*